Liigselt paranoiliseks ei taha ka minna, sest muidu ei saa ju üldse väljas söömas käia ja poest süüa osta. Aga seda meelt olen ma kindlasti, et niipalju kui võimalik,  tuleks ise teha, siis on teada, mis toidus sees on. Vähemalt tooraine tasandil. Kuulsin hiljuti, kuidas üks toiduainetetööstur ütles, et ta on kuulnud, et kusagil tehakse veel ise puljongit. Ta mõtles muidugi toitlustuse seisukohast, mitte kodutasandil, kuid siiski. Ise puljongi tegemine on nii gurmeevärk, et seda teevad tõesti vähesed: kus see aja ja ressursside kulu, võrreldes paberi avamise ja kuubiku vettepuistamisega. 20 tundi versus 0,1 sekundit. Niccolo Tanda näiteks (La Bottega ja Bocca peakokk) keedab  oma loomalihapuljongit just 20 tundi, ja leidub veel kokki, kes seda teevad Aga kastmesse kulub seda imelist pulongit pool liitrit, siis keedetakse see kokku, nii et järgi jääb üks supilusikatäis, mis varsti ongi kõhus. Klient mõtleb, kui menüüst hindu vaatab, et miks ometi. Aga vaat just sellepärast ometi, et heas kohas ja meistri käe all on kõik palad hoolega valitud ja kõlbmatutest pole püütud kõlblikku hinnalist praadi teha.